Broj: 711-I-1901-M-130/21-02-19

Zagreb, 21. listopada 2021.g.

**Povjerenstvo za odlučivanje o sukobu interesa** (u daljnjem tekstu: Povjerenstvo), u sastavu Nataše Novaković, predsjednice Povjerenstva te Davorina Ivanjeka, Tončice Božić, Aleksandre Jozić-Ileković i Tatijane Vučetić kao članova Povjerenstva, na temelju članka 30. stavka 1. podstavka 2. Zakona o sprječavanju sukoba interesa („Narodne novine“ broj 26/11., 12/12., 126/12., 48/13., 57/15 i 98/19 u daljnjem tekstu: ZSSI), **na zahtjev dužnosnika Josipa Klarića, zamjenika općinskog načelnika Općine Pakoštane do 20. svibnja 2021.g.,** za davanjem mišljenja Povjerenstva**,** na 146. sjednici, održanoj dana 21. listopada 2021.g., daje sljedeće:

**MIŠLJENJE**

1. **Sukladno odredbama ZSSI-a nema zapreke da se dužnosnik Josip Klarić, zamjenik općinskog načelnika Općine Pakoštane do 20. svibnja 2021.g., unutar razdoblja od dvanaest mjeseci od dana prestanka obnašanja navedene dužnosti, prijavi na javni natječaj i stupi u radni odnos u nekoj od jedinica lokalne i područne (regionalne) samouprave, uključujući i onu u kojoj je ranije obnašao dužnost, a sve pod uvjetom da predmetni natječaj bude proveden sukladno Zakonu o službenicima i namještenicima u lokalnoj i područnoj (regionalnoj) samoupravi.**
2. **Povjerenstvo ukazuje dužnosniku da ukoliko se, unutar razdoblja od dvanaest mjeseci od dana prestanka obnašanja navedene dužnosti, namjerava zaposliti u drugoj jedinici lokalne ili regionalne samouprave s kojom je Općina Pakoštane imala poslovne odnose za vrijeme mandata dužnosnika, dužnosnik sukladno članku 20. stavku 4. ZSSI-a, prije stupanja u navedeni radni odnos mora zatraži prethodno odobrenje Povjerenstva budući da bi u protivnom postupao suprotno članku 20. stavku 1. ZSSI-a.**

Obrazloženje

Zahtjev za davanjem mišljenja Povjerenstva podnio je dužnosnik Josip Klarić, zamjenik općinskog načelnika Općine Pakoštane do 20. svibnja 2021.g. U Povjerenstvu zahtjev je zaprimljen pod poslovnim brojem 711-U-5065-M-130/21-01-5 dana 14. listopada 2021.g., povodom kojeg se vodi predmet broj: M-130/21.

Člankom 3. stavkom 1. podstavkom 39. ZSSI-a propisano je da su gradonačelnici, općinski načelnici i njihovi zamjenici dužnosnici u smislu navedenog Zakona. Uvidom u Registar dužnosnika kojeg vodi Povjerenstvo isto je utvrdilo kako je dužnosnik Josip Klarić obnašao dužnost zamjenika općinskog načelnika Općine Pakoštane od 9. lipnja 2017.g. do 20. svibnja 2021,g, Stoga se dužnosnik Josip Klarić povodom obnašanja navedene dužnosti dužan pridržavati odredbi ZSSI-a.

Člankom 6. stavkom 1. i stavkom 2. ZSSI-a propisano je da su dužnosnici dužni u slučaju dvojbe li je neko ponašanje u skladu s načelima javnih dužnosti zatražiti mišljenje Povjerenstva, koje je potom dužno dati obrazloženo mišljenje u roku od 15 dana od dana primitka zahtjeva.

Dužnosnik u predmetnom zahtjevu navodi da je volonterski obnašao dužnost zamjenika općinskog načelnika Općine Pakoštane u posljednjem mandatu prije izmjena odredbi i njihova ukidanja. Dužnosnik postavlja upit može li se kao bivši zamjenik načelnika prijaviti na natječaje i eventualno zaposliti u jedinicama lokalne i regionalne samouprave, a da ista ne dovede do sukoba interesa i posljedica koje iz toga proizlaze.

Člankom 7. ZSSI-a propisana su zabranjena djelovanja dužnosnika. Između ostalog, točkom b) navedenog članka propisano je da je dužnosnicima zabranjeno ostvariti ili dobiti pravo u slučaju da se krši načelno jednakosti pred zakonom. Točkom c) istog članka propisano je da je dužnosnicima zabranjeno utjecati na odluku nekog tijela ili osobe radi osobnog probitka ili probitka povezane osobe.

Člankom 20. stavkom 1. ZSSI-a propisano je da dužnosnik u roku od jedne godine nakon prestanka obnašanja dužnosti ne smije prihvatiti imenovanje ili izbor ili sklopiti ugovor kojim stupa u radni odnos kod pravne osobe koja je za vrijeme obnašanja mandata dužnosnika bila u poslovnom odnosu ili kad u trenutku imenovanja, izbora ili sklapanja ugovora iz svih okolnosti konkretnog slučaja jasno proizlazi da namjerava stupiti u poslovni odnos s tijelom u kojem obnaša dužnost. Stavkom 4. istog članka propisano je da u slučaju iz stavka 1. toga članka Povjerenstvo može dužnosniku dati suglasnost na imenovanje, izbor ili sklapanje ugovora ukoliko iz okolnosti konkretnog slučaja proizlazi da ne postoji sukob interesa.

Člankom 20. stavkom 3. ZSSI-a propisano je da obveze koje za dužnosnika proizlaze iz članka 7., 8., 9., 14. i 17. toga Zakona počinju danom stupanja na dužnost i traju dvanaest mjeseci od dana prestanka obnašanja dužnosti

Člankom 4. stavkom 3. ZSSI-a propisano je da se poslovni odnos u smislu ovog Zakona odnosi se na ugovore o javnoj nabavi, državne potpore i druge oblike stjecanja sredstava od tijela javne vlasti, na koncesije i ugovore javno-privatnog partnerstva, osim državnih potpora u slučaju elementarnih nepogoda.

Povjerenstvo ističe kako činjenica da se dužnosnik, nakon prestanka mandata, namjerava zaposliti u tijelu u kojem je obnašao dužnost, ne predstavlja zapošljavanje u tijelu s kojim je postojao poslovan odnos u smislu u kojem ga propisuje članak 4. stavak 3. ZSSI-a. Samim time, zapošljavanje dužnosnika na službeničko radno mjesto u Općini Pakoštane ne predstavlja povredu odredbe članka 20. stavka 1. ZSSI-a.

Međutim Povjerenstvo ističe kako ukoliko se dužnosnik unutar razdoblja od dvanaest mjeseci od dana prestanka obnašanja navedene dužnosti, namjerava zaposliti u nekoj drugoj jedinici lokalne ili regionalne samouprave, a s kojom je Općina Pakoštane bila u poslovnom odnosu u vrijeme mandata dužnosnika isti je prije stupanja u radni odnos dužan zatražiti suglasnost Povjerenstva budući da bi u protivnom bio u povredi članka 20. stavka 1. ZSSI-a.

Slijedom svega navedenog, Povjerenstvo je dalo mišljenje kao što je navedeno u izreci ovog akta.

PREDSJEDNICA POVJERENSTVA

Nataša Novaković, dipl.iur.

Dostaviti:

1. Dužnosnik Josip Klarić, elektroničkom dostavom

2. Objava na internetskoj stranici Povjerenstva

3. Pismohrana